Kaare Dybvad Bek (S), 2025-04-24:
Den nuværende voldsbestemmelsen gør det muligt for udlændingemyndighederne at tage hensyn til det, hvis der er familiesammenførte udlændinge, som er endt i et voldeligt forhold.
På baggrund af den debat, vi havde før påske, synes jeg, det er relevant at nævne, at der er få udlændinge, som vurderes ikke at være omfattet af voldsbestemmelsen, typisk fordi de ikke har godtgjort volden.
Det er altså ikke integrationskravet, der normalt hindrer, at en udlænding kan blive i Danmark.
Voldsbestemmelsen er en god og vigtig regel, der er med til at understøtte, at udlændinge, hvis opholdsgrundlag er betinget af samliv med ægtefælle eller partner, ikke fastholdes i et voldeligt forhold på grund af frygt for at miste opholdstilladelse.
I dag omfatter voldsbestemmelsen ikke medfølgende familiemedlemmer til udenlandske arbejdstagere, studerende og udlandsdanskere.
Det ønsker vi med lovforslaget at lave om på, så der altså er flere, som vil blive beskyttet.
Lovforslaget indeholder også nogle forslag til øvrige ændringer af voldsbestemmelsen.
Med lempelsen vil der fremadrettet gælde en formodning om, at det er volden, der er årsag til samlivsophævelsen, hvis først volden er godtgjort.
Dette er gjort, fordi regeringen anerkender, at voldsramte kvinder er en særlig sårbar gruppe, og at det for nogle er vanskeligt at godtgøre, at det er volden, der er årsag til samlivsophævelsen.
Det gælder især for udlændinge, der har levet med vold i en længere periode og ikke tidligere har haft en reel mulighed for at ophæve samlivet.
Så kravet bliver altså ikke fjernet, men det bliver det klare udgangspunkt, at kravet om årsagssammenhæng er opfyldt, hvis hvis volden er godtgjort.
Med lovforslaget foreslås det for det andet at indføre et nyt selvforsørgelseskrav, der bliver aktuelt, 5 år efter at udlændingen har bevaret opholdstilladelsen på grund af vold.
Det er både rimeligt for samfundet og også for den enkelte borger.
Når det er sagt, mener jeg også, der er behov for at understøtte formålet med den særlige adgang til at bevare en opholdstilladelse på grund af vold, og derfor er det nødvendigt, at de voldsramte udlændinge får en periode til at komme på fode igen, inden der stilles krav om selvforsørgelse.
En periode på 5 år er efter min mening rimelig tid til at skabe sig en selvstændig tilværelse, hvor man er selvforsørgende.
Det skal også ses i sammenhæng med den helt nødvendige hjælp og støtte, som voldsramte heldigvis tilbydes for at komme på fode igen.
Jeg ved, at der er nogle, der er kritiske over for kravet om, at udlændinge skal godtgøre volden, og det foreslåede selvforsørgelseskrav og gerne havde set, at regeringen var gået endnu længere med det fremsatte lovforslag.
Omvendt mener jeg ikke, vi kan have en retsstilling, hvor man kan blive i Danmark, selv om man ikke længere opfylder betingelserne for sin opholdstilladelse, blot ved at sige, at man har været udsat for vold.
For mig at se
er det afgørende, at vi rammer den rigtige balance mellem de to hensyn, som voldsbestemmelsen skal varetage: på den ene side hensynet til at beskytte voldsudsatte udlændinge mod at blive i et voldsramt forhold og få lov til at blive i Danmark og på den anden side hensynet til at sikre, at reglen ikke misbruges med det formål at bevare opholdstilladelsen i Danmark, selv om der ikke er grundlag for den.
Med de foreslåede ændringer synes jeg vi rammer balancen i reglen.
I den forbindelse er det også vigtigt at huske udlændingelovens generelle udgangspunkt om, at udlændinge, der ikke længere opfylder betingelserne for deres opholdstilladelse, altid får vurderet, om opholdstilladelsen alligevel skal bevares.
Det vil selvfølgelig også gælde for udlændinge, der efter 5 år ikke opfylder det nye selvforsørgelseskrav.
Med forslaget vil medfølgende familiemedlemmer til udenlandske arbejdstagere, studerende og udlandsdanskere også bliver omfattet.
Vi foreslår samtidig, at udlændinge, der bevarer opholdstilladelse på grund af den herboende ægtefælles eller samlevers død, også skal omfattes af et nyt selvforsørgelseskrav, der bliver aktuelt, 5 år efter at udlændingen har bevaret opholdstilladelsen.
Lovforslaget indeholder også forslag om, at reglerne om bortfald af opholdstilladelse i forbindelse med længerevarende ophold uden for Danmark ikke skal gælde for statsudsendte og deres medfølgende familie.
Der gælder allerede en særlig praksis i forhold til at give dispensation for bortfald til statsudsendte og deres familie.
Forslaget betyder, at de ikke længere skal ansøge om dispensation.
I stedet vil det ifølge loven være sådan, at opholdstilladelsen ikke bortfalder som følge af udsendelsen.